ທ່ານ ຣາອູນ ກາສະໂຕຣ ປະທານສະພາແຫ່ງລັດ ແລະສະພາລັດຖະມົນຕີ ແຫ່ງ ສາທາລະນະລັດ ກູບາ ຕ້ອນຮັບທ່ານປະທານປະເທດຫວຽດນາມ ເຈິ່ນດ້າຍກວາງ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊີນຂອງ ທ່ານ ຣາອູນ ກາສະໂຕຣ ປະທານສະພາແຫ່ງລັດ ແລະສະພາລັດຖະມົນຕີ ກູບາ, ທ່ານປະທານປະເທດ ເຈິ່ນດ້າຍກວາງ ແລະ ພັນລະຍາ ພ້ອມດ້ວຍຄະນະຜູ້ແທນຂັ້ນສູງ ຂອງພັກແລະລັດຫວຽດນາມ ໄດ້ດຳເນີນການຢ້ຽມຢາມຢ່າງເປັນທາງການ ທີ່ປະເທດສາທາລະນະລັດ ກູບາ ແຕ່ວັນທີ 15 ຮອດ 17 ເດືອນພະຈິກ 2016. ສຳເລັດສິ້ນສຸດການຢ້ຽມຢາມ, ສອງຝ່າຍໄດ້ອອກຖະແຫຼງການຮ່ວມ.
ປະທານປະເທດຫວຽດນາມ ເຈິ່ນດ້າຍກວາງ ໄດ້ພົບປະເຈລະຈາກັບປະທານສະພາແຫ່ງລັດ ແລະສະພາລັດຖະມົນຕີກູບາ ຣາອູນ ກາສະໂຕຣ ໃນບັນຍາກາດທີ່ເຕັມໄປດ້ວຍນ້ຳໃຈສະຫາຍອ້າຍນ້ອງ, ຄວາມເຂົ້າໃຈ ແລະ ຄວາມໄວ້ວາງໃຈຊຶ່ງກັນແລະກັນ. ປະທານປະເທດ ເຈິ່ນດ້າຍກວາງ ກໍ່ໄດ້ພົບປະແລກປ່ຽນຄວາມເຫັນກັບສະຫາຍ ຟີແດນ ກາສະໂຕຣ ຣູດ, ຜູ້ນຳປະຫວັດສາດຂອງການປະຕິວັດກູບາ ແລະ ພ້ອມກັນລື້ມຄືນບັນດາເຫດການທີ່ສຳຄັນ ຄວາມຊົງຈຳທີ່ໃກ້ຊິດຂອງສະຫາຍ ຟີແດນ ກັບປະຊາຊົນຫວຽດນາມອ້າຍນ້ອງ.
ປະທານປະເທດ ເຈິ່ນດ້າຍກວາງ ກໍ່ໄດ້ພົບປະແລກປ່ຽນຄວາມເຫັນກັບ ປະທານສະພາແຫ່ງຊາດກູບາ ແອສະຕີບານ ລາໂຊ ແຮັກນານແດັດ; ພົບປະຢ່າງສະໜິດສະໜົມກັບ ຮອງປະທານສະພາລັດຖະມົນຕີ ລັດຖະມົນຕີກະຊວງເສດຖະກິດແລະແຜນການ ຣີກາກໂດ ກາບຣີຊາດ ຣູອີດ, ພົບປະກັບປະທານສະຖາບັນກູບາສັນທະວະໄມຕີກັບບັນດາປະຊາຊາດ ແກເນຍ ເຊຣາໂນ ປູອີດ ແລະ ບັນດາກຳມະການສະມາຄົມມິດຕະພາບກູບາ - ຫວຽດນາມ, ວາງພວງມາລາທີ່ອະນຸສາວະລີວິລະຊົນແຫ່ງຊາດກູບາ ໂຈເຊ ມາກຕີ ແລະ ອະນຸສາວະລີປະທານໂຮ່ຈີມິນ; ໄປຢາມເຂດພັດທະນາພິເສດ ມາຣີແອນ; ຢາມໂຮງຮຽນມັດທະຍົມສຶກສາຊັ້ນຕົ້ນທີ່ມີຊື່ ຫງວຽນວັນໂຈ້ຍ ແລະ ຢູ່ທີ່ໂຮງຮຽນນັ້ນ ທ່ານປະທາຍປະເທດຫວຽດນາມກໍ່ໄດ້ພົບປະກັບຄະນະອຳນວຍການຂອງບັນດາໂຮງຮຽນສາມັນສຶກສາທີ່ມີຊື່ ລຸງໂຮ່ ແລະ ຫວໍທີ້ເສົາ ຢູ່ນະຄອນຫຼວງ ລາ ຮາບານາ; ແລະຮ່ວມພິທີໄຂເວທີປາໄສວິສາຫະກິດຂອງສອງປະເທດ.
ໃນການພົບປະເຈລະຈາ, ປະທານປະເທດ ເຈິ່ນດ້າຍກວາງ ແລະ ປະທານ ຣາອູນ ກາສະໂຕຣ ໄດ້ແລກປ່ຽນຄວາມຄິດຄວາມເຫັນຢ່າງເລິກເຊິ່ງ ກ່ຽວກັບຄວາມພົວພັນສອງຝ່າຍ ແລະ ບັນດາບັນຫາພາກພື້ນ, ສາກົນ ທີ່ສອງຝ່າຍມີຄວາມສົນໃຈ. ສອງຝ່າຍມີຄວາມພຶງພໍໃຈກ່ຽວກັບການຂະຫຍາຍຕົວຢ່າງຈົບງາມ ແລະ ທະນົງໃຈກ່ຽວກັບມູນເຊື້ອຄວາມພົວພັນສະມັກຄີອ້າຍນ້ອງ ລະຫວ່າງສອງປະເທດ; ຢືນຢັນຄວາມຕັດສິນໃຈສືບຕໍ່ຊຸກຍູ້ຄວາມພົວພັນມິດຕະພາບ, ສາມັກຄີ, ສະເໝີຕົ້ນສະເໝີປາຍ, ເຊື່ອອົກເຊື່ອໃຈ ແລະ ຮ່ວມມືຮອບດ້ານ ຫວຽດນາມ - ກູບາ ໃຫ້ຂະຫຍາຍຕົວເລິກເຊິ່ງກວ່າອີກ, ເພື່ອຮັບໃຊ້ໃຫ້ແກ່ພາລະກິດການສ້າງສາ ແລະ ປົກປັກຮັກສາປະເທດຊາດສັງຄົມນິຍົມ ຢູ່ແຕ່ລະປະເທດ, ປະກອບສ່ວນອັນຕັ້ງໜ້າ ເຂົ້າໃນການຕໍ່ສູ້ຮ່ວມກັນ ເພື່ອເອກະລາດແຫ່ງຊາດ, ປະຊາທິປະໄຕ, ຄວາມກ້າວໜ້າທາງສັງຄົມ, ການຮ່ວມມື ແລະພັດທະນາ ຢູ່ສອງພາກພື້ນ ອາຊີຕາເວັນອອກສຽງໃຕ້, ລາຕີນອາເສຣິກາ - ກາຣີເບ ແລະ ໃນໂລກ.
ໂດຍຕາງໜ້າພັກ ລັດ ແລະ ປະຊາຊົນຫວຽດນາມ, ປະທານປະເທດ ເຈິ່ນດ້າຍກວາງ ໄດ້ສະແດງຄຳອວຍພອນໄຊອັນປະເສີດຕໍ່ພັກ ລັດ ແລະ ປະຊາຊົນກູບາ ທີ່ໄດ້ຮັບຜົນສຳເລັດໃນການຈັດຕັ້ງກອງປະຊຸມໃຫຍ່ພັກກອມມູນິດກູບາ ຄັ້ງທີ VII ໃນເດືອນເມສາທີ່ຜ່າມມາ, ບັນດາຜົນສຳເລັດໃນການກໍ່ສ້າງ, ປົກປັກຮັກສາການປະຕິວັດກູບາ ແລະ ບັນດາໄຊຊະນະທີ່ສຳຄັນໃນການຕ່າງປະເທດ ທີ່ກູບາບັນລຸໄດ້ໃນເວລາຜ່ານມາມໍ່ນີ້; ສະແດງຄວາມເຊື່ອໝັ້ນວ່າ ນະໂຍບາຍ “ປັບປຸງຮູບແບບເສດຖະກິດ - ສັງຄົມໃຫ້ທັນວັນເວລາ” ຈະໄຂໄລຍະແຫ່ງການພັດທະນາໃໝ່ ໃນພາລະກິດການກໍ່ສ້າງສັງຄົມນິຍົມທີ່ຈະເລີນພັດທະນາ ຍືນຍົງຢູ່ປະເທດກູບາ ເພື່ອຜົນປະໂຫຍດຂອງປະຊາຊົນ. ຝ່າຍຫວຽດນາມ ຢືນຢັນຄວາມສະໜັບສະໜູນກູບາ ໃນການຕໍ່ສູ້ທວງໃຫ້ຕ່າງປະເທດຕ້ອງຢຸດຕິໃນທັນທີແລະບໍ່ມີເງື່ອນໄຂ ການເກືອດຫ້າມເສດຖະກິດ ການລົງທຶນ ແລະ ການເງິນທີ່ໄຮ້ເຫດຜົນທີ່ຕ້ານກູບາ; ສະໜັບສະໜູນວິວັດການກ້າວໄປເຖິງການພົວພັນເປັນປົກກະຕິ ລະຫວ່າງກູບາ ແລະສະຫະລັດອາເມຣິກາ; ຕີລາຄາສູງອິດທິພົນ ແລະ ຄວາມເປັນທຳຂອງກູບາ ຢູ່ພາກພື້ນລາຕິນອາເມຣິກາ - ກາຣີເບ, ກໍ່ຄືຂໍ້ຕົກລົງຂອງສະມາຄົມບັນດາລັດລາຕິນອາເມຣິກາແລະກາຣີເບ ທີ່ປະກາດວ່າ ລາຕິນອາເມຣິກາແລະກາຣີເບ ເປັນພາກພື້ນສັນຕິພາບ.
ປະທານ ຣາອູນ ກາສະໂຕຣ ແລະ ບັນດາສະຫາຍຜູ້ນຳກູບາ ໄດ້ສະແດງຄຳອວຍພອນໄຊຕໍ່ພັກ ລັດ ແລະ ປະຊາຊົນຫວຽດນາມ ທີ່ໄດ້ຮັບຜົນສຳເລັດອັນດີງາມ ໃນການຈັດຕັ້ງກອງປະຊຸມໃຫຍ່ພັກກອມມູນິດຫວຽດນາມ ຄັ້ງທີ XII ໃນເດືອນມັງກອນປີນີ້; ຕີລາຄາສູງຕໍ່ບັນດາຜົນສຳເລັດທີ່ມີລັກສະນະປະຫວັດສາດ ຂອງການປ່ຽນແປງໃໝ່ ຊຶ່ງສະແດງອອກຢູ່ທີ່ລະດັບພັດທະນາເສດຖະກິດນັບມື້ນັບສູງ, ຊີວິດການເປັນຢູ່ຂອງປະຊາຊົນໄດ້ຮັບການຍົກສູງ ແລະ ມີສ່ວນປະກອບໃນການຮັກສາຄວາມສະຫງົບດ້ານການເມືອງ-ສັງຄົມ ຂອງປະເທດ. ກູບາຕີລາຄາສູງຕໍ່ນະໂຍບາຍການຕ່າງປະເທດສັນຕິພາບ ເອກະລາດ ເປັນເຈົ້າຕົນເອງ ແລະ ເຊື່ອມໂຍງສາກົນ, ກໍ່ຄືການປະກອບສ່ວນຂອງຫວຽດນາມ ເຂົ້າໃນການຮັກສາສັນຕິພາບ ສະຖຽນລະພາບ ການຮ່ວມມື ແລະ ການພັດທະນາ ຢູ່ພາກພື້ນອາຊີ ແລະ ໃນໂລກ.
ການນຳຂອງສອງປະເທດໄດ້ເນັ້ນຢ້ຳຄວາມສຳຄັນ ຂອງການປະຕິບັດບັນດາເປົ້າໝາຍທີ່ໄດ້ວາງອອກມາ ໃນກອງປະຊຸມໃຫຍ່ຜູ້ແທນທົ່ວປະເທດ ຂອງພັກກອມມູນິດສອງປະເທດ ແນໃສ່ປະກອບສ່ວນເຂົ້າໃນການພັດທະນາເສດຖະກິດ - ສັງຄົມ ແລະ ຮັບໃຊ້ໃຫ້ແກ່ຜົນປະໂຫຍດຂອງປະຊາຊົນສອງປະເທດ; ເຫັນດີເປັນເອກະພາບຊຸກຍູ້ການຮ່ວມມືລະຫວ່າງສອງພັກ ແລະ ສອງລັດ, ເພີ່ມທະວີກົນໄກແລກປ່ຽນທິດສະດີ ບົດຮຽນປະສົບການ ໃນການກໍ່ສ້າງພັກ, ລະບົບການເມືອງ, ພັດທະນາເສດຖະກິດ - ສັງຄົມ ແລະ ສົມທົບກັນຕີລາຄາພຶດຕິກຳ, ຄົ້ນຄວ້າ ແລະ ຂະຫຍາຍລັດທິມາກ - ເລນິນ ໃຫ້ສອດຄ່ອງກັບເງື່ອນໄຂຂອງແຕ່ລະປະເທດ.
ໃນຂອບຂອງປີຈັດຕັ້ງກອງປະຊຸມໃຫຍ່ພັກກອມມູນິດຫວຽດນາມ ຄັ້ງທີ XII ແລະ ກອງປະຊຸມໃຫຍ່ພັກກອມມູນິດກູບາ ຄັ້ງທີ VII, ຜູ້ນຳທັງສອງໄດ້ເຫັນດີເປັນເອກະພາບ ເພີ່ມທະວີການພົບປະລະຫວ່າງຜູ້ນຳພັກ-ລັດ ຂອງສອງປະເທດ; ສືບຕໍ່ຮ່ວມມືກັນຢ່າງແໜ້ນແຟ້ນ ໃນຂົງເຂດປ້ອງກັນຊາດ, ຮັກສາຄວາມສະຫງົບ ແລະ ການຕ່າງປະເທດ; ພ້ອມກັນນັ້ນ, ກໍ່ຕ້ອງເອົາໃຈໃສ່ອົບຮົມສຶກສາໃຫ້ຊາວໜຸ່ມຫວຽດນາມ ແລະ ກູບາ ກ່ຽວກັບມູນເຊື້ອຄວາມພົວພັນມິດຕະພາບ, ນ້ຳໃຈສະມັກຄີ ມິດສະຫາຍອ້າຍນ້ອງ ລະຫວ່າງຫວຽດນາມ ແລະກູບາ.
ສອງຝ່າຍເນັ້ນຢ້ຳຄວາມສຳຄັນຂອງກົນໄກ ຄະນະກຳມະການລະຫວ່າງລັດຖະບານ ກ່ຽວກັບການຮ່ວມມືດ້ານເສດຖະກິດ ແລະ ວິທະຍາສາດ - ເຕັກນິກ ລະຫວ່າງສອງປະເທດ ແລະ ເຫັນດີເປັນເອກະສັນຈະຊີ້ນຳຈັດຕັ້ງຢ່າງສຳເລັດຜົນ ການປະຊຸມຄະນະກຳມະການລະຫວ່າງລັດຖະບານ ຄັ້ງທີ 34 ແຕ່ວັນທີ 18 ຫາວັນທີ 23 ພະຈິກ 2016. ສອງຝ່າຍໄດ້ສະແດງຄວາມຕັດສິນໃຈເພີ່ມທະວີປະສິດທິຜົນ ແລະ ຄວາມສັດສິດຂອງກົນໄກນີ້ ຊຶ່ງເປັນສາຍການດັດສົມທີ່ເໝາະສົມສຳລັດບັນດາໂຄງການຮ່ວມມືທີ່ເປັນຈຸດໜັກ. ສອງຝ່າຍກໍ່ສະແດງຄວາມເອົາໃຈໃສ່ຊຸກຍູ້ການລົງທຶນທີ່ມີຜົນປະໂຫຍດຮ່ວມກັນ ແລະ ໃຫ້ຄຳໝັ້ນສັນຍາຈະຫັນບັນດາໂຄງການຮ່ວມມື ລົງທຶນອື່ນທີ່ພວມຢູ່ໃນວິວັດການະເຈລະຈາ ໃຫ້ເປັນລະອຽດໂດຍໄວ.
ປະທານປະເທດ ເຈິ່ນດ້າຍກວາງ ແລະ ປະທານ ຣາອູນ ກາສະໂຕຣ ໄດ້ເນັ້ນຢ້ຳຄວາມສຳຄັນຂອງໂຄງການລະບຽບວາລະໄລຍະກາງ ກ່ຽວກັບເສດຖະກິດ ລະຫວ່າງສອງປະເທດ ທີ່ໄດ້ລົງນາມເມື່ອເດືອນມີນາ 2014, ຖືວ່ານັ້ນເປັນຂອບຊີ້ນຳບັນດາສາຍພົວພັນເສດຖະກິດສອງຝ່າຍ. ສອງຝ່າຍເຫັນດີເປັນເອກະສັນຈະສືບຕໍ່ຊຸກຍູ້ການປະຕິບັດເອກະສານນີ້, ປະກອບສ່ວນພັດທະນາການພົວພັນເສດຖະກິດ ການຄ້າ ແລະ ການລົງທຶນ ລະຫວ່າງສອງປະເທດຍິ່ງກວ່າອີກ ເພື່ອນຳມາຊຶ່ງຜົນປະໂຫຍດຕົວຈິງໃຫ້ປະຊາຊົນສອງປະເທດ. ຕາມນັ້ນ, ສອງຝ່າຍຮັບຮູ້ຄວາມສຳຄັນ ຂອງບັນດາເອກະສານການຮ່ວມມືໃນບັນດາຂົງເຂດສັດຕະວະແພດ ແລະ ອຸດສາຫະກຳ-ການຄ້າ ທີ່ໄດ້ລົງນາມໃນການຢ້ຽມຢາມຄັ້ງນີ້.
ຜູ້ນຳທັງສອງຮູ້ສຶກພຶງພໍໃຈກ່ຽວກັບຄວາມຄ້າຍຄືກັນຢ່າງສົມບູນຂອງສອງປະເທດ ກ່ຽວກັບຫຼັກໝັ້ນຕໍ່ຫຼາຍບັນຫາສາກົນ; ເປັນເອກະສັນວ່າ ຄວາມພິພາດຂັດແຍ້ງລະຫວ່າງປະເທດ ຕ້ອງໄດ້ແກ້ໄຂດ້ວຍສັນຕິວິທີ, ບົນພື້ນຖານເຄົາລົບກົດໝາຍສາກົນ, ເຄົາລົບບັນດາຫຼັກການເອກະລາດ ອະທິປະໄຕ ຜືນແຜ່ນດິນອັນຄົບຖ້ວນ ແລະ ສິດຕັດສິນດ້ວຍຕົນເອງ ຂອງບັນດາປະຊາຊາດ, ບໍ່ແຊກແຊງເຂົ້າໃນວຽກງານພາຍໃນຂອງກັນແລະກັນ, ບໍ່ໃຊ້ກຳລັງອາວຸດ ຫຼືນາບຂູ່ຈະໃຊ້ກຳລັງອາວຸດ. ສອງຝ່າຍສະແດງຄວາມສະໜັບສະໜູນຊຶ່ງກັນແລະກັນຕໍ່ແນວທາງການຕ່າງປະເທດທີ່ເປັນເອກະລາດ ແລະ ເປັນເຈົ້າຕົນເອງ ຂອງແຕ່ລະປະເທດ.
ຜູ້ນຳທັງສອງເຫັນດີເປັນເອກະພາບຈະເພີ່ມທະວີການປະສານສົມທົບ, ຮ່ວມມື ແລະ ສະໜັບສະໜູນຊຶ່ງກັນແລະກັນ ລະຫວ່າງສອງປະເທດ ໃນບັນດາອົງການຈັດຕັ້ງສາກົນ ແລະ ເວທີປາໄສພະຫຸພາຄີ ທີ່ສອງປະເທດເປັນສະມາຊິກ.
ປະທານປະເທດ ເຈິ່ນດ້າຍກວາງ ແລະ ປະທານ ຣາອູນ ກາສະໂຕຣ ຢືນຢັນຄືນໃໝ່ອີກຄັ້ງຄຳໝັ້ນສັນຍາຂອງສອງປະເທດ ໃນການສືບຕໍ່ສະໜັບສະໜູນພາລະກິດທີ່ເປັນທຳ ຂອງປະຊາຊົນບັນດາປະເທດໂລກທີ່ສາມ, ສອດຄ່ອງກັບແນວຄິດມະນຸດອະລິຍະທຳ ກ້າວໜ້າ ແລະ ຕ້ານລັດທິຈັກກະພັດນິຍົມ ຂອງວິລະຊົນແຫ່ງຊາດ ໂຮ່ຈີມິນ ແລະ ໂຈເຊ ມາກຕີ.
ສອງຝ່າຍຕີລາຄາສູງຜົນສຳເລັດໃນການຢ້ຽມຢາມປະເທດສາທາລະນະລັດກູບາຢ່າງເປັນທາງການ ຂອງທ່ານປະທານປະເທດແຫ່ງ ສສ ຫວຽດນາມ ເຈິ່ນດ້າຍກວາງ, ຊຶ່ງໄດ້ຂີດໝາຍເຫດການທີ່ສຳຄັນ, ສ້າງແຮງຊຸກດັນໃໝ່ ເຮັດໃຫ້ຄວາມພົວພັນລະຫວ່າງພັກ ລັກ ແລະປະຊາຊົນສອງປະເທດ ຫວຽດນາມ ແລະ ກູບາ ນັບມື້ນັບສະໜິດສະໜົມ ເລິກເຊິ່ງ ແລະ ໝັ້ນຄົງຍືນຍົງ, ພ້ອມນັ້ນ ກໍ່ປະກອບສ່ວນອັນຕັ້ງໜ້າເຂົ້າໃນການຮັກສາສັນຕິພາບ, ສະຖຽນລະພາບ, ການຮ່ວມມື ການພັດທະນາ ແລະ ຄວາມວັດທະນາຖາວອນ ຢູ່ສອງພາກພື້ນ ແລະ ໃນໂລກ.
ປະທານປະເທດ ເຈິ່ນດ້າຍກວາງ ສະແດງຄວາມຂອບໃຈຕໍ່ສະພາແຫ່ງລັດກູບາ ທີ່ໄດ້ຕົກລົງປະດັບຫຼຽນໄຊ ໂຈເຊ ມາກຕີ, ຊຶ່ງເປັນລາງວັນອັນລ້ຳຄ່າທີ່ສຸດ ຂອງປະເທດສາທາລະນະລັດກູບາ, ໃຫ້ແກ່ສະຫາຍເຈິ່ນດ້າຍກວາງ ແນໃສ່ຮັບຮອງການປະກອບສ່ວນອັນສຳຄັນຂອງສະຫາຍເຈິ່ນດ້າຍກວາງ ເຂົ້າໃນການເພີ່ມທະວີຄວາມພົວພັນລະຫວ່າງພັກ ລັດ ແລະ ປະຊາຊົນສອງປະເທດ, ກໍ່ຄືເຂົ້າໃນພາລະກິດການກໍ່ສ້າງສັງຄົມນິຍົມຢູ່ຫວຽດນາມ.
ປະທານປະເທດ ເຈິ່ນດ້າຍກວາງ ສະແດງຄວາມຂອບໃຈຢ່າງຈິງໃຈຕໍ່ປະທານ ຣາອູນ ກາສະໂຕຣ, ລັດ ແລະ ປະຊາຊົນກູບາ ທີ່ໄດ້ໃຫ້ການຕ້ອນຮັບປະທານປະເທດແລະພັນລະຍາ ແລະ ຄະນະຜູ້ແທນຂັ້ນສູງຂອງພັກ ລັດຫວຽດນາມ ຢ່າງສົມກຽດແລະສະໜິດສະໜົມ.
ໂດຍຕາງໜ້າພັກ ແລະ ລັດຫວຽດນາມ, ປະທານປະເທດ ເຈິ່ນດ້າຍກວາງ ຂໍຖືເປັນກຽດເຊື້ອເຊີນປະທານ ຣາອູນ ກາສະໂຕຣ ມາຢາມສັນທະວະໄມຕີເປັນທາງການທີ່ ສສ ຫວຽດນາມ. ປະທານ ຣາອູນ ກາສະໂຕຣ ໄດ້ຂອບໃຈແລະດີໃຈຮັບຄຳເຊີນ, ການຢ້ຽມຢາມຈະໄດ້ຈັດຕັ້ງຕາມເສັ້ນທາງການທູດ./.
ວາລະສານກອມມູນິດ